A touz caus qui verront ces présentes lettres, Guillaumes Motiaus, bailliz de Châtiau-Renart, salut an Notre-Seignor. Saichent tuit que d’un contant qui estoit antre l’abé et lo covant d’Escharlies, de l’ordre de Cîtiaus, et monseignor Pierre de Prissi, chevalier, d’une vendue de terres et de pastures que feu Manassiers, pères à ce Pierre, au devant dit abé et covant d’Escharlies avoit feite, sor ceu que l’abés et li covanz disoent que messires Pierres devant dit, chevaliers, estoit tenuz à garantir contre totes genz lesdites terres et pastures, selon ceu quil estoit contenu es letres au conte de Joigni, mise fust feite sor monseignor Renaut de Setpaus, chevalier, et sor Guillaume de Dici, borjois de la Vile-Nueve-lou-Roi, que quamque il diroent de ceste chose quil seroit tenu; liquel disoi lou mardi après la Seint-Jaque et Seint-Philipe dirent lor dist an tel meniere: que messires Pierres de Prissi estoit tenuz à garantir à caus d’Escharlies les terres et les pastures devant dites; laquel chose à la requeste de l’abé et do covant et des diseors devant diz, j’ai salées ces letres de mon seau. Ce fust faist an l’an de l’Incarnacion Notre-Seignor mil CC et LX, ou mois de mai.